b'\n_START_ARTICLE_\nHeroon\n_START_PARAGRAPH_\nHeroon ali heroum (gr\xc5\xa1ko: \xe1\xbc\xa1\xcf\x81\xe1\xbf\xb7\xce\xbf\xce\xbd [heroon]), sveti\xc5\xa1\xc4\x8de ali oltar, posve\xc4\x8den anti\xc4\x8dnemu gr\xc5\xa1kemu ali rimskemu junaku, postavljen kot spomenik in mesto njegovega \xc4\x8da\xc5\xa1\xc4\x8denja. Heroon je bil pogosto zgrajen nad njegovim domnevnim grobom ali kenotafom._NEWLINE_Grki in Rimljani so imeli zelo razvit in raz\xc5\xa1irjen kult junakov. Junaki so igrali osrednjo vlogo v \xc5\xbeivljenju mestnih dr\xc5\xbeav - polisov, s katerim so se poistovetili. Sredi\xc5\xa1\xc4\x8de kulta je bil obi\xc4\x8dajno heroon, za katerega so verjeli, da so v njem shranjene junakove kosti. Verjeli so tudi, da je junak \xc5\xa1e vedno \xc5\xbeiv, zato so mu prina\xc5\xa1ali jedi in prirejali zabave. Ker je bila junakova prisotnost jamstvo za blaginjo mesta, je zaradi posedovanja njegovih posmrtnih ostankov prihajalo celo do sporov med gr\xc5\xa1kimi mesti._NEWLINE_V gr\xc5\xa1ki knji\xc5\xbeevnosti je zapis, kako je atenski dr\xc5\xbeavnik Kimon leta 469 pr. n. \xc5\xa1t. ma\xc5\xa1\xc4\x8deval smrt legendarnega junaka Tezeja, na\xc5\xa1el nekaj domnevno njegovih kosti in se z njimi zmagoslavno vrnil v Atene. Nekaj podobnega opisuje Herodot v svoji Zgodovini: \xc5\xa0partanci so vdrli v heroon Tegeje in ukradli kosti junaka Oresta. Njihovo dejanje naj bi pomenilo prenos junakovega zavetni\xc5\xa1tva s Tegeje na \xc5\xa0parto in zagotovilo, da bodo \xc5\xa0partanci porazili Tegejce, kot je napovedalo prero\xc4\x8di\xc5\xa1\xc4\x8de v Delfih._NEWLINE_Mnogo heroonov je mogo\xc4\x8de najti okoli gomilnih grobov v Mikenski Gr\xc4\x8diji in/ali na svetih mestih \xc5\xa1tevilnih gr\xc5\xa1kih mest po vsem Sredozemlju. Posebno dobro ohranjena je tako imenovana Teronova grobnica v Agrigentu na Siciliji. Druga znamenita grobnica je v Vergini v Gr\xc5\xa1ki Makedoniji, za katero se domneva, da je bila namenjena \xc4\x8da\xc5\xa1\xc4\x8denju dru\xc5\xbeine Aleksandra Velikega. V grobnici je bil morda tudi kultni kip Aleksandrovega o\xc4\x8deta Filipa II.._NEWLINE_Dobro ohranjen rimski heroon je iz Avgustovih \xc4\x8dasov in stoji v Sagalasu v zahodnem delu pogorja Taurus v Tur\xc4\x8diji. Drug dobro ohranjen in dobro poznan heroon je Celzova knji\xc5\xbenica v Efezu. Zgrajena je bila v \xc4\x8dast rimskemu senatorju Tiberiju Juliju Celzu Polemejanu, azijskemu konzulu in prokonzulu in od leta 92 do 107 guvernerju Azije, umrlemu leta 114. Za graditev knji\xc5\xbenice, ki jo je opravil njegov sin, je v oporoki zapustil veliko vstoto denarja. Celzova knji\xc5\xbenica je bila, poleg aleksandrijske knji\xc5\xbenice, ena najve\xc4\x8djih anti\xc4\x8dnih knji\xc5\xbenic.'